Source: https://ficek.sk/zmena-priezviska-dietata-26841
Timestamp: 2020-08-11 04:31:33+00:00

Document:
[2020] Zmena priezviska dieťaťa ? | Právna Poradňa
Otázka: Zmena priezviska dieťaťa ?
V prvom rade Vám veľmi pekne ďakujem za odpoveď. Snáď mám nejakú šancu uspieť.
Viete mi poradiť kde by som našla vzor ako napísať podanie o zrušenie priezviska? Ďakujem.
Odpoveď: Zmena priezviska dieťaťa ?
čo má obsahovať žiadosť, ako aj podklady, ktoré je potrebné k nej pripojiť nájdete na stránke Ministerstva vnútra SR, ako aj v samotnom zákone o mene a priezvisku č. 330/1993 Z.z., resp. príslušné tlačivo - formulár Vám budú poskytnuté na prísl. okresnom úrade.
Ešte poznámka k Vašej predchádzajúcej otázke : Pýtala ste sa na podmienky zmeny priezviska Vášho maloletého syna. Zrejme /z otázky to ale nevyplýva/ ste si po rozvode zmenila svoje priezvisko na predchádzajúce, ktoré ste mala pred manželstvom. V takomto prípade súd by mal uvedenú zmenu priezviska maloletého na Vaše terajšie priezvisko povoliť, resp. rozhodnutím súdu bude nahradený súhlas otca maloletého.
Nevieme, ale z Vami položenej otázky to vychádza, či náhodou nechcete maloletému zmeniť priezvisko na priezvisko Vášho terajšieho priateľa. Ak je to tak, máme ten názor, že súd resp. prísl. okresný úrad uvedenú zmenu nepovolí a teda je zbytočné podávať žiadosť. Dôvodom je skutočnosť, že zákon o mene a priezvisku hovorí o postupe pri určení priezviska dieťaťa a pri jeho zmene vždy hovorí o manželoch, resp. rodičovi. Aby mohlo byť maloletému zmenené priezvisko na priezvisko Vášho priateľa, musela by ste s ním uzavrieť manželstvo a dohodnúť sa na spoločnom, jeho terajšom priezvisku.
Podotázka: Zmena priezviska dieťaťa ? (Rodinné právo)
Dobrý deň. Chcel by som sa opýtať, mám partnerku, ktorá ešte nie je rozvedená a narodilo sa nám dieťatko. Chcel by som zmeniť priezvisko na moje, nakoľko som ja otcom. Dá sa to zmeniť na moje priezvisko? Za odpoveď Vám vopred ďakujem.
Odpovedá: JUDr. Milan Ficek, advokát (odpoveď odoslaná: 24.03.2020)
Dobrý deň. Ak ešte Vaša priateľa nie je rozvedená, ale už spolu máte dieťa, tak z titulu existencie manželstva sa podľa zákona o rodine pokladá za otca manžel matky. V prvom kroku teda bude potrebné najskôr zapretie otcovstva na súde a až následne môžete riešiť priezvisko dieťaťa.
Dobrý deň. Chcem sa opýtať, či je možné požiadať súd o zmemu priezviska mojej dcéry. Ja sa po rozvode vraciam k dievčenskému menu a chcem, aby sa dcéra volala po mne, aby sa vyhla nepríjemným otázkam v škole a pod. Ex platí vyživné, ale kontaktuje sa s dcérou asi 3 krát do roka formou sms a raz v roku na 3 osobne. Žije v zahraničí. So zmenou nesúhlasí. Je tam šanca uspieť na súde? Nežijeme s ex spolu už 5 rokov. Ďakujem.
Zmenu priezviska dcéry môžete dosiahnuť na základe písomného súhlasu Vášho manžela s jeho úradne overeným podpisom.
Overiť podpis môže aj Veľvyslanectve SR v zahraničí. Adresy nájdete na stránke Ministerstva zahr. vecí a eur. záležitostí SR.
Ak bývalý manžel súhlasiť nebude budete musieť podať návrh na súd o nahradenie súhlasu otca dieťaťa na zmenu priezviska, následne na základe súhlasu súdu požiadate prísl. okresný úrad o zmenu priezviska dcéry.
Okolnosť, že otec dieťaťa javí záujem o dcéru len tak ako uvádzate v otázke je tiež okolnosťou pre súd na udelenie predmetného súhlasu, ako aj skutočnosť, že rozdielne priezviská spôsobujú problémy v škole, u lekára, v rodine, pri sociálnych kontaktoch atď.
Dobrý deň. Chcela by som sa opýtať na zmenu priezviska u deti 4 ročného a 1 ročného. Priezviska majú po expriateľovi čiže po ich otcovi. Chcela by som ich dať na moje priezvisko. Čo všetko potrebujem vybaviť ohľadom zmeny. Ďakujem.
je potrebné podať spoločnú žiadosť o zmenu priezviska u maloletých detí, a to osobne obidvaja , teda Vy a otec detí, prípadne Vy sama osobne na na príls. matrike s úradne overeným podpisom otca detí. Podpis overí matrika alebo notár.
Na matrike majú k tomu tlačivá žiadosti.
V prípade, že otec detí nebude súhlasiť so zmenou priezviská detí na Vaše priezvisko, budete musieť podať návrh na súd, aby nahradil súhlas otca detí na podanie predmetnej žiadosti o zmenu priezviska maloletých detí.
Dobrý deň. Chcela by som sa opýtať. Má sa nám narodiť dieťa a chcela by som mu dať moje priezvisko. Priateľ s tým súhlasí. Ale keď sa vezmeme chcela by som priezvisko, aby mal jeho teda už naše, keďže si ho, keď sa vezmeme zmením. Je to možné?
Odpovedá: JUDr. Milan Ficek, advokát (odpoveď odoslaná: 05.07.2018)
odpoveď na Vašu otázku dáva § 41 ods. 1 Zákona o rodine, podľa ktorého Ak rodičia uzavrú manželstvo po narodení svojho maloletého dieťaťa, bude mať dieťa priezvisko určené pre ich ostatné deti.
Vaše dieťa tak po uzavretí manželstva nadobudne priezvisko, ktoré určité pre svoje spoločné deti.
Dobrý deň. Chcem sa spýtať, či môže mať moje dieťa priezvisko po mne, čiže po matke. Keďže biologický otec pred narodením dieťaťa nebol na matrike, tak automaticky mu bolo po pôrode dane moje priezvisko. Teraz už biologický otec bude zapísaný v rodnom liste, no priezvisko mu chcem nechať moje, nechcem, aby mal otcove priezvisko. Ako to dosiahnem, ak sa s otcom nedohodneme?
uvedenú problematiku upravuje § 40 ods. 2 a 3 Zákona o rodine, podľa ktorého Ak priezvisko maloletého dieťaťa nebolo určené podľa odseku 1 a rodičia majú rôzne priezviská, dohodnú sa o priezvisku dieťaťa a oznámia to matričnému úradu najneskôr do troch dní od narodenia maloletého dieťaťa. Ak sa rodičia nedohodnú o mene alebo priezvisku maloletého dieťaťa alebo ak žiadny z rodičov nie je známy, určí meno alebo priezvisko súd.
Ak otec dieťaťa nebude namietať, že dieťa bude mať Vaše priezvisko, potom nie je potrebné priezvisko určovať súdne. Existuje však riziko, že sa neskôr priezvisko rozhodne určiť a podá návrh na súd.
Dobrý večer, potrebujem poradiť ohľadom mojej dcéry, chcela by zmeniť priezvisko svojej dcéry nakoľko jej priateľ sedí v base a vôbec nemá záujem o svoju dcéru a nevieme ako máme postupovať, ďakujem za skorú odpoveď. K.
1./ Podľa ust. § 11 ods. 3 Zákona o mene a priezvisku "žiadosť o zmenu mena alebo zmenu priezviska maloletého podávajú jeho rodičia, ak sú jeho zákonnými zástupcami, ako spoločnú žiadosť. Ak ide o maloletého staršieho ako 15 rokov, musia k žiadosti priložiť jeho písomný súhlas s jeho úradne osvedčeným podpisom.
Ak o zmenu mena alebo zmenu priezviska maloletého žiada iba jeden z jeho rodičov, k žiadosti priloží aj
c) právoplatné rozhodnutie súdu o pozbavení alebo obmedzení spôsobilosti na právne úkony druhého rodiča, ak bolo takéto rozhodnutie vydané."
2./ Keďže otec dieťaťa je výkone trestu odňatia slobody, potrebujete od neho písomný súhlas so zmenou priezviska maloletého dieťaťa s úradne overeným podpisom, ktorý pripojíte k žiadosti na zmenu priezviska maloletého dieťaťa na okresný úrad.
V prípade, že súhlas na zmenu priezviska otec dieťaťa odmietne udeliť, potom budete musieť podať žiadosť na súd na udelenie súhlasu na podanie žiadosti o zmenu priezviska maloletého dieťaťa, ktorú budete musieť odôvodniť. Dôvodmi by mohli byť napr. otec vo výkone trestu odňatia slobody, dlhodobý nezáujem o dieťa. Stretli sme sa s prípadmi, kedy súd vyhovel žiadosti a udelil súhlas na podanie žiadosti o zmenu priezviska aj z dôvodu, že dieťa vzhľadom na rozdielne priezvisko od širšej rodiny, ako aj od matky malo problémy ako v škôlke, resp. škole, vrátane problémov pri zastupovaní a sprevádzaní dieťaťa pri rôznych situáciách /lekár, škola, úrady,a pod./, ktoré samotné dieťa nevedelo vysvetliť, ale veľmi mu to prekážalo v komunikácii s ľuďmi.
Poznámka : Mená pýtajúcich sa nezverejňujeme.
Príjemný večer prajem. Mám na Vás otázku, na ktorú by som potreboval poznať odpoveď. Som v partnerskom vzťahu z matkou mojej dcéry kde sme sa dohodli, že mala sa bude volať mojim priezviskom. Nie sme zobratý momentálne však naše spolužitie nie je možné a zvažujeme vzájomne odlúčenie. Ona chce, aby sa mala volal jej priezviskom ( toho času sú všetky doklady vystavené na priezvisko, ktoré mám ja pas aj rodný list) vraví, že mám ísť na matriku a podpísať nejaký papier o zmene priezviska. Ja s tým veľmi nesúhlasím, ale pre je pokoj jej umožním túto zmenu neviem ako mám byt nápomocný vopred Vám ďakujem za informácie tiež sa nedokážeme dohodnúť ani na starostlivosti o malú toho času ma 5 mesiacov.
Odpovedá: JUDr. Milan Ficek, advokát (odpoveď odoslaná: 08.06.2017)
Dobrý deň. Zmenu mena alebo zmenu priezviska možno povoliť, najmä ak ide o meno a priezvisko hanlivé, alebo ak sú na to dôvody hodné osobitného zreteľa. To znamená, že dôvod na zmenu priezviska musí byť vážny. Väčšinou ide o dôvody uvedené v zákone o mene a priezvisku. Pokiaľ by ste nedali súhlas ako otec na zmenu priezviska, Vaša partnerka by sa musela obrátiť na súd a požiadať súd o zmenu, musela by však preukázať vážne dôvody a muselo by to byť hlavne v záujme maloletého. A podľa toho, čo ste napísali tam dôvod na zmenu priezviska nie je. Pokiaľ sa neviete dohodnúť na úprave práv a povinností k maloletému dieťaťu odporúčam navštíviť mediátora, alebo advokáta, ktorí Vám pomôžu dospieť k dohode aj bez súdu.
Dobrý večer. Neboli sme manželia, takže mám dievčenské priezvisko /celá rodina mame to isté priezvisko/ a syn ma priezvisko po otcovi, s ktorým ako som spomínala nemá žiadnu spätnú väzbu, nezaujíma sa vôbec o syna, vlastne o ňom nevieme vôbec nič. A syn sa ma čím ďalej tým častejšie pýta. Prečo sa musí volať ináč ako my. Veľká vďaka za odpoveď.
Odpovedá: JUDr. Milan Ficek, advokát (odpoveď odoslaná: 14.05.2017)
Dobrý deň, ďakujeme za Vašu reakciu.
Dobre je, že ste vec pre nás ozrejmila pre uvedenie pre Vás správneho postupu.
Pokiaľ nie ste v žiadnom kontakte s otcom Vášho syna a vec je tak ako uvádzate, že mu chcete dať priezvisko ako máte Vy, potom v tom nevidíme prekážku, aby súd na základe Vami podaného návrhu ak otec syna nebude súhlasiť so zmenou priezviska, nahradil jeho súhlas súdnym rozhodnutím. Treba uviesť v návrhu okolnosti ako píšete : žiadne kontakty, nezáujem zo strany otca, spoločné priezvisko v celej bližšej rodine, otázky maloletého prečo sa volá inakšie, otázky detí v škole na jeho iné priezvisko ako je priezvisko jeho matky.
Dobrý deň. Chcela by som sa opýtať ako môžem zmeniť priezvisko môjmu synovi bez súhlasu otca. Otec dieťaťa odišiel do zahraničia, keď mal syn 1, 5r. A od vtedy sa o syna nezaujíma. Syn už ma 8 rokov a vôbec ho nepozná. Už 4 roky mám priateľa, ktorého syn volá ocko.
v takomto prípade môžete podať na súd návrh na povolenie zmeny priezviska dieťaťa. Rozhodnutie súdu, totiž môže nahradiť súhlas druhého rodiča. Súd zmenu priezviska povolí v prípade ak sa otec o dieťa nezaujíma, neplní si svoje rodičovské povinnosti a podobne.
Odpovedá: JUDr. Milan Ficek, advokát (odpoveď odoslaná: 25.04.2017)
Dobrý deň, som rozvedená a môj ex manžel ma ešte stále moje priezvisko. Pri sobáši sme sa dohodli, že budeme mať moje priezvisko. Sme už 1 rok rozvedení. Môžem ja požiadať za neho o zmenu priezviska alebo vrátenia môjho? Ďakujem Renáta.
Odpovedá: JUDr. Milan Ficek, advokát (odpoveď odoslaná: 16.02.2017)
podľa § 27 ods.1 Zákona o rodine Manžel, ktorý pri uzavretí manželstva prijal priezvisko druhého manžela ako spoločné priezvisko, môže do troch mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko.
Ako vyplýva z tohto ustanovenia, rozvedený manžel má možnosť, nie povinnosť si priezvisko zmeniť. Okrem toho tak môžem urobiť len do 3 mesiacov od právoplatnosti rozsudku o rozvode. Nakoľko ubehol už rok, nemôže o zmenu požiadať.
Vy by ste o zmenu namiesto neho požiadať nemohli, pretože Vám toto právo zákon nepriznáva.
Dobrý deň. Mám 6-ročnú dcérku, s ktorej otcom nežijeme spolu 4,5 roka. Nedávno som sa vydala a s manželom by sme chceli, aby mala dcérka naše priezvisko ale jej biologický otec nesúhlasí. O malú sa skoro vôbec nezaujíma a výživné platí nepravidelne. Malá je zverená mne, má slovenskú národnosť, jej otec je z Poľska. Chcem sa opýtať, čo by som mala podniknúť ohľadom zmeny priezviska a či je problém, ak jej otec nie je zo Slovesnka? Vopred ďakujem za radu.
Odpovedá: JUDr. Milan Ficek, advokát (odpoveď odoslaná: 08.06.2016)
Dobrý deň, v zmysle § 35 zákona o rodine, ak sa rodičia nedohodnú o podstatných veciach súvisiacich s výkonom rodičovských práv a povinností, rozhodne na návrh niektorého z rodičov súd. Medzi podstatné veci patrí aj zmena priezviska maloletého dieťaťa, keďže na jeho zmenu je nevyhnutný súhlas oboch rodičov, čo predpokladá aj zákon č. 300/1993 Z.z. o mene a priezvisku. V prípade, že k súhlasu rodičov nedôjde, je nevyhnutné nahradiť súhlas druhého rodiča súdnym rozhodnutím. Je preto potrebné iniciovať súdne konanie o udelení súhlasu k podaniu žiadosti o zmenu priezviska na okresný úrad. Rozhodnutie súdu nahradzuje súhlas rodiča, ktorý nechce zmenu priezviska maloletého dieťaťa. Nakoľko je zmena priezviska závažným zásahom do práv dieťaťa, vždy musí byť v jeho záujme. Súd preto posudzuje dôvody tohto návrhu, medzi ktoré patrí najmä dlhodobý nezáujem rodiča o stretávanie sa s dieťaťom, nezáujem o informácie o dieťati, o jeho výchovné prostredie, plnenie vyživovacej povinnosti alebo aj ďalšie okolnosti. Uvedenému konaniu v zásade nebráni fakt, že otcom dieťaťa je osoba s inou ako slovenskou štátnou príslušnosťou.
Zmena priezviska dieťaťa a výživné
Zmena priezviska dieťaťa a nesúhlas otca

References: súd 
 súd 
 súd 
 súd 
 súd 
 § 41
 § 40
 § 11
 súd 
 súd 
 súd 
 súd 
 súd 
 súd 
 Súd 
 § 27
 § 35
 Súd